61995CC0161_FI
Julkisasiamiehen ratkaisuehdotukset
Julkisasiamiehen ratkaisuehdotukset
1. Komissio on nostanut perustamissopimuksen 169 artiklan perusteella käsiteltävänä olevan jäsenyysvelvoitteiden noudattamatta jättämistä koskevan kanteen. Komissio toteaa 8.5.1995 tekemässään hakemuksessa, joka on kirjattu yhteisöjen tuomioistuimen kirjaamossa 22.5.1995, että Helleenien tasavalta on jättänyt noudattamatta perustamissopimuksen ja yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(1) (jäljempänä direktiivi) mukaan sille kuuluvia velvoitteita, koska se ei ole saattanut voimaan tämän direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut komissiolle näistä toimenpiteistä.
2. Direktiivin 19 artiklan 1 kohdan mukaan jäsenvaltioiden edellytetään saattavan direktiivin noudattamisen edellyttämät toimenpiteet voimaan viimeistään 30.6.1993 ja ilmoittavan tästä viipymättä komissiolle. Direktiivin 19 artiklan 2 kohdassa velvoitetaan jäsenvaltiot myös toimittamaan direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3. Perustamissopimuksen 189 artiklassa velvoitetaan jäsenvaltiot toteuttamaan tarpeelliset kansalliset toimenpiteet kussakin direktiivissä tarkoitetun tuloksen saavuttamisen varmistamiseksi. Tätä erityistä vaatimusta vahvistaa perustamissopimuksen 5 artiklassa määrätty yleinen velvollisuus "toteuttaa kaikki yleis- ja erityistoimenpiteet, jotka ovat aiheellisia tästä perustamissopimuksesta tai yhteisön toimielinten säädöksistä johtuvien velvoitteiden täyttämisen varmistamiseksi".
4. Kreikan hallitus ei 20.6.1995 antamassaan vastineessa kiistä laiminlyöntiään panna direktiivi täytäntöön direktiivin 19 artiklassa säädetyssä määräajassa, mutta se väittää viivästyksen johtuvan siitä, että asianmukaiset täytäntöönpanotoimet kuuluvat jätteiden käsittelyä koskevan kansallisen lainsäädännön kokonaisuudistukseen. Hallitus väittää, että asianomainen ministeriö on jo tehnyt esityksen ministeriön päätökseksi, jolla direktiivi pantaisiin täytäntöön, mikäli kyseinen päätös hyväksytään. Hallitus väittää edelleen 8.8.1995 antamassaan vastaajan vastauksessa, että kyseinen esitys on jo annettu asianomaisille, toimivaltaisille ministereille allekirjoitusta varten. Kuten komissio syystä totesi 3.7.1995 antamassaan kantajan vastauksessa yhteisöjen tuomioistuimen vakiintuneeseen oikeuskäytäntöön viitaten, jäsenvaltiot eivät kuitenkaan voi direktiivin täytäntöönpanoon liittyviin käytännön ongelmiin tai muihin vaikeuksiin vetoamalla perustella sitä, miksi ne eivät ole noudattaneet määräajassa yhteisön direktiiveissä niille säädettyjä velvoitteita.
5. Koska Kreikan laiminlyönti toteuttaa tarpeelliset toimenpiteet direktiivin täytäntöönpanemiseksi ja siten lopettaa komission sekä oikeudenkäyntiä edeltävässä menettelyssä että tässä asiassa antamissa lausunnoissa toteama rikkominen ei ole korjaantunut, voin vain ehdottaa, että yhteisöjen tuomioistuin hyväksyy komission kanteen.
Ratkaisuehdotus
6. Edellä esitetyn perusteella ehdotan näin ollen, että yhteisöjen tuomioistuin
(1) toteaa, että Helleenien tasavalta on jättänyt noudattamatta perustamissopimuksen 189 artiklan kolmannen kohdan ja yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY 19 artiklan mukaan sille kuuluvat velvoitteet, koska se ei ole saattanut voimaan tämän direktiivin noudattamisen edellyttämiä lakeja, asetuksia ja hallinnollisia määräyksiä;
(2) velvoittaa Helleenien tasavallan korvaamaan oikeudenkäyntikulut.
(1) - EYVL 1991 L 135, s. 40.